Medeo IX

Medeo IX a l'é stàit col ch'a fa XXI ant la lista dij prinsi ëd Savòja.
Fieul ëd Ludovich e Ana ëd Lusignan, a l'era nà a Thonon dël 1435.

A dissèt agn Medeo a l'ha marià Jolanda, fija dël re 'd Fransa.
A l'ha sucedù a sò pare a la mòrt ëd chiel-sì ant ël 1465, an arditand na situassion motobin complicà.
Sò frel Flip Sensa Tèra a l'é përzoné dël re 'd Fransa; pen-a ch'a l'é liberà, dël 1466, a ancamin-a dlongh a sërché 'd pijé ël podèj an Savòja.

Dël 1466 Medeo a ten le dariere udiense generaj dij Savòja an Val d'Osta.
Soens soget a dle crisi d'epilessìa, as arvela nen bon a goerné e a lassa la diression dël pais a soa fomna, la duchëssa Jolanda.
Tutun Flip a l'é presentasse a jë Stat radunà a Losan-a dël 1466 an ciamand un féod an apanage e arvendicand ëdcò ij sò drit an sla regensa.
Jolanda a l'ha consentì a deje la Bresse an apanage, ma la regensa a l'ha nen vorsù partagela con chiel.

Antramente che la salute ëd Medeo a andasìa viaman pes, ant ël luj 1471 sò fieul pì grand, Carl, òspit dël re 'd Fransa, a l'é mòrt a quìndes agn.
Tutun sòn a l'ha nen provocà dij problema për la sucession, dagià ch-i ero d'àutri ardité mas-cc, bele che ancor masnà: Filibert e Carl.

Flip Sensa Tèra, da la Bresse, a vnisìa viaman pì mnassos.
Con Chambéry tròp davzin a Bourg, Jolanda a l'ha decidù ëd tramudé a Vërsèj con soa cort, sentend-se pì sigura sota la protession ëd sò vzin ël duca ëd Milan che an Savòja, tròp esponùa a j'obietiv ëd Flip.

Medeo IX a l'é mòrt a Vërsèj dël 1472.
A l'ha suceduje sò fieul Filibert.

Medeo9